CELEX: 32015D0633
Language: hu
Date: 2015-04-20 00:00:00
Title: A Tanács (EU) 2015/633 határozata (2015. április 20.) további vegyi anyagoknak a környezetben tartósan megmaradó szerves szennyező anyagokról szóló Stockholmi Egyezmény A. mellékletébe való felvételére vonatkozó javaslatnak az Európai Unió nevében történő előterjesztéséről

23.4.2015   
            
            
               HU
            
            
               Az Európai Unió Hivatalos Lapja
            
            
               L 104/14
            
         A TANÁCS (EU) 2015/633 HATÁROZATA
   (2015. április 20.)
   további vegyi anyagoknak a környezetben tartósan megmaradó szerves szennyező anyagokról szóló Stockholmi Egyezmény A. mellékletébe való felvételére vonatkozó javaslatnak az Európai Unió nevében történő előterjesztéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben a 218. cikke (9) bekezdésével,
   tekintettel az Európai Bizottság javaslatára,
   mivel:
   
               (1)
            
            
               Az Európai Közösség 2004. október 14-én a 2006/507/EK tanácsi határozattal (1) jóváhagyta a környezetben tartósan megmaradó szerves szennyező anyagokról szóló Stockholmi Egyezményt (a továbbiakban: Egyezmény).
            
         
               (2)
            
            
               Az Egyezmény részes feleként az Unió javaslatokat terjeszthet elő az Egyezmény mellékleteinek módosítására. Az Egyezmény A. melléklete felsorolja azokat a környezetben tartósan megmaradó szerves szennyező anyagokat, amelyeket ki kell küszöbölni.
            
         
               (3)
            
            
               A rendelkezésre álló tudományos adatok és felülvizsgálati jelentések alapján, valamint az Egyezmény D. mellékletében meghatározott kijelölési kritériumokat figyelembe véve megállapítható, hogy a perfluor-oktánsav (PFOA), annak sói és azok a PFOA-rokon anyagok, amelyek környezeti körülmények között képesek PFOA-vá lebomlani (a továbbiakban együtt: PFOA és vegyületei), rendelkeznek a környezetben tartósan megmaradó szerves szennyező anyagok jellemzőivel.
            
         
               (4)
            
            
               Az 1907/2006/EK európai parlamenti és tanácsi rendelet (2) 59. cikkének (1) bekezdésével és egy, az említett rendelet XV. mellékletének megfelelően összeállított dokumentációval összhangban a PFOA és ammóniumsója (az APFO) felkerült a különös aggodalomra okot adó anyagok jelöltlistájára, miután megállapítást nyert, hogy teljesíti az említett rendelet 57. cikkének c) pontjában szereplő, az 1B. kategóriába tartozó, reprodukciót károsító anyagokra vonatkozó kritériumokat, valamint – különösképpen – az említett rendelet 57. cikkének d) pontjában szereplő, a perzisztens, bioakkumulatív és mérgező anyagokra vonatkozó kritériumokat is.
            
         
               (5)
            
            
               Az 1907/2006/EK rendelet 69. cikkének (4) bekezdése alapján a PFOA-val és vegyületeivel jelenleg egy másik, az említett rendelet XV. mellékletének megfelelően összeállított – és az Európai Vegyianyag-ügynökséghez benyújtott – dokumentáció is foglalkozik, amely a PFOA és vegyületei önálló anyagként, más anyagok összetevőjeként, keverékekben vagy árucikkekben történő gyártásának, forgalomba hozatalának és felhasználásának korlátozását javasolja.
            
         
               (6)
            
            
               A PFOA és vegyületei a nagyvilágban széles körben használatos anyagok, és a környezetben mindenütt jelen vannak. Tekintettel arra, hogy a PFOA a környezetben nagy távolságokra képes eljutni, valamint hogy az uniós szinten hozott intézkedések nem elegendőek a környezet és az emberi egészség magas szintű védelmének biztosításához, szélesebb nemzetközi fellépésre van szükség.
            
         
               (7)
            
            
               Az Uniónak ezért az Egyezmény Titkárságánál javaslatot kell előterjesztenie a PFOA-nak és vegyületeinek az Egyezmény A. mellékletébe való felvételére vonatkozóan. Ennek a javaslatnak, valamint a PFOA-nak és vegyületeinek az Egyezmény A. mellékletébe történő felvétele feltételeivel kapcsolatban kialakítandó uniós álláspontnak figyelembe kell vennie az 1907/2006/EK rendelet 68–73. cikke alapján jelenleg folyamatban lévő korlátozási eljárás során szerzett valamennyi releváns információt,
            
         ELFOGADTA EZT A HATÁROZATOT:
   1. cikk
   (1)   Az Unió javaslatot terjeszt elő a perfluor-oktánsavnak (PFOA) és vegyületeinek a környezetben tartósan megmaradó szerves szennyező anyagokról szóló Stockholmi Egyezmény A. mellékletébe való felvételére vonatkozóan.
   (2)   A Bizottság a javaslatot az Egyezmény D. mellékletében előírt információkkal együtt az Unió nevében továbbítja az Egyezmény Titkárságához.
   2. cikk
   Ez a határozat az elfogadásának napján lép hatályba.
   
      Kelt Luxembourgban, 2015. április 20-án.
      
         
            a Tanács részéről
         
         
            az elnök
         
         J. DŪKLAVS
      
   
   
      (1)  A Tanács 2006/507/EK határozata (2004. október 14.) a környezetben tartósan megmaradó szerves szennyező anyagokról szóló Stockholmi Egyezménynek az Európai Közösség részéről való megkötéséről (HL L 209., 2006.7.31., 1. o.).
   
      (2)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).